text: А яшчэ дбайныя гаспадыні, дружныя сем’і, працавітая моладзь. На днях усе яны сабраліся ля мясцовага Дома культуры, каб адзначыць свята роднай вёскі.
  Адкрываў свята Мікалай Курс, дырэктар ААТ «Сенненскі райаграсервіс» (большасць вяскоўцаў працуе менавіта на гэтым сельгаспрадпрыемстве). Ён падзякаваў жыхароў вёскі за добрасумленную працу.
  Музычны падарунак у выглядзе канцэрта паднеслі прыезджыя госці — фальклорны гурт Яноўскага сельскага Дома культуры. З творчымі нумарамі выступілі юныя артыстачкі, вучаніцы сенненскай другой школы Аліна Шафранская з Папоўкі і Эльвіра Конышава з Дамашэва.
  Было чым хваліцца і гаспадарам свята. Удзельнікі міні-праекта Беларускага Чырвонага Крыжа «Мы — разам» (кіраўнік Ала Шмурадка) падрыхтавалі выставу ўласных рукадзельных вырабаў. Прычынілася да свята і раённая газета. Ураджэнцы Папоўкі не раз з’яўляліся героямі публікацый у «Голасе Сенненшчыны». Аднавяскоўцы рупліва збіраюць газетныя артыкулы, дзякуючы чаму госці свята мелі магчымасць азнаёміцца з альбомам «Знакамітыя землякі». У ім не знойдзецца імён выбітных гістарычных асоб ці зорак эстрады. Хаця адно прозвішча ўсё ж такі праславіла вёску на ўсю Беларусь. Вядомы беларускі акцёр, а сёння старшыня Белтэлерадыёкампаніі — Генадзь Давыдзька — лічыць Папоўку, дзе прайшло яго дзяцінства, лепшым месцам на зямлі.
  Даяркі, жывёлаводы, механізатары, камбайнеры, паляводы — працавітымі людзьмі ганарацца вяскоўцы. Многія з іх знаходзяцца на заслужаным адпачынку.
  Тым не менш, у вёсцы ім падрастае добрая змена. Адзначылі на свяце бацькоў, якія выхоўваюць пяцёра і больш дзетак. Гэта Таццяна Будыс, Людміла Давыдзька, Клаўдзія Новікава, Алена Мялешка, Святлана Аляксеева, Лілія Давыдзька. А таксама маладыя сем’і — Маханьковых, Скрагаў, Мурашкевічаў. Уганаравалі гаспадароў сядзіб, што маюць званне «Дом узорнага парадку», — Галіну Пракаповіч, Уладзіміра і Ірыну Шыбекаў.
  Падарункі ад арганізатараў атрымалі самы старэйшы і самы маленькі жыхары вёскі: 85-гадовыя Раіса Курчава, Антаніна Лагож і 8-месячны Паўлік Мялешка.
  Насельніцтва Папоўкі складае, на сённяшні дзень, 123 жыхары. Па сучасных мерках, вёска не маленькая і, што радуе, з будучыняй. Пакуль на яе вясковых вулках чуецца дзіцячы смех.
  ← Вінен – аддаць павінен. Каардынацыйны міжведамасны савет разгледзіў вынікі работы з абавязанымі асобамі ў Сенненскім раёне.